Мужчынская зборная Францыі па баскетболе

**Мужчынская зборная Францыі па баскетболе** — нацыянальная каманда, якая прадстаўляе Францыю на міжнародных баскетбольных турнірах. Кіруецца Францускай фэдэрацыяй баскетболу.

## Гісторыя
### Добры пачатак і заняпад
Зборная Францыі пачынала як адзін з даволі моцных калектываў. На чэмпіянаце Эўропы 1937 году каманда здабыла бронзавыя мэдалі.

На летніх Алімпійскіх гульнях 1948 году, якія ладзіліся ў Лёндане, зборная Францыі ачоленая Рабэрам Бюснэлем стала ўладальніцай срэбных мэдалёў упершыню ў сваёй гісторыі, саступіўшы залатыя мэдалі зборнай ЗША. На чэмпіянаце Эўропы 1949 году французы былі срэбнымі прызэрамі. У 1950-я гады зборная яшчэ тройчы была бронзавым прызэрам кантынэнтальнага першынства. Наступныя гады былі менш слаўнымі. Баскетбольная зборная, здавалася, паступова занепадала, застаўшыся без мэдалёў на буйных міжнародных спаборніцтвах у 1960-х і 1970-х гадах. 1980-я гады былі адзначаныя пакаленьнем надзеі, у шэрагах якога былі такія зоркі, як то Рышар Дакуры, Стэфан Астроўскі і Эрвэ Дзюбісан. Цягам гэтага дзесяцігодзьдзя зборная Францыя вярнулася на Алімпіяду ў 1984 годзе і згуляла на чэмпіянаце сьвету 1986 году.

### Паляпшэньне вынікаў
Не зважаючы на добрыя выступы каманды ў 1990-х гадах, каманда зноў была без мэдалёў. Аднак у канцы дэкады быў адзначаны пазытыўны зварот францускага баскетболу. Дружына, якая будавалася вакол Антуана Рыгадо, Тарыка Абдуль-Ваада, Лярана Ск’яры, Джыма Більбы і Лярана Фуарэ, фінішавала ў чацьвёртцы наймацнейшых на чэмпіянаце Эўропы 1999 году, які ладзіла ў сябе Францыя. Сваю першую паразу яны атрымалі толькі ў паўфінале, а другая была зазнаная ў матчы за бронзавыя мэдалі. У 2000 годзе каманда Францыі кваліфікавалася на летнія Алімпійскія гульні 2000 году ў Сыднэі. Дзякуючы працы трэнэра Жан-П’ера дэ Вінцэнзі зборная здабыла срэбныя мэдалі.

Па летніх Алімпійскіх гульняў 2000 году францускі маладзён Тоні Паркер быў абраны клюбам «Сан-Антоніё Спэрз» на драфце НБА 2001 году. Аднак на чэмпіянаце Эўропы 2001 году без Антуана Рыгадо, які нечакана пастанавіў сысьці з нацыянальнай зборнай, аднаго 19-гадовага Паркера было недастаткова, таму Францыя ня здолела паўтарыць свой выдатны выступ. Зборная Францыі саступіла ў чвэрцьфінале зборнай Нямеччыны зь лікам 77:81 і заняла ў выніку 6-е месца. За гэты час адбывалася амаладзеньне зборнай, да якой пачалі далучацца гульцы моцнай юніёрскай зборнай. На чэмпіянаце Эўропы 2003 году каманда прыехала з надзвычай таленавітай камандай, у якую ўваходзілі як гульцы НБА Тоні Паркер, Жэром Муісо і Тарык Абдуль-Ваад ды шэраг баскетбалістаў з эўрапейскіх чэмпіянатаў. Не зважаючы на добрую і пэрспэктыўную каманду, зборная прагуляла ў паўфінале зборнай Летувы, а затым у роўным матчы саступіла бронзавыя мэдалі зборнай Італіі зь лікам 67:69. У наступным чэмпіянаце перабудаваная зборная без Муісо і Абдуль-Ваада зноў прабілася ў чацьвёрку найлепшых, але гэтым разам у матчы за трэці радок перамагла зборную Гішпаніі зь лікам 98:68. Чэмпіянат сьвету 2006 году зборная гуляла бяз Паркера, які атрымаў траўму пальца перад турнірам. У вынікі каманда была выбітая зборнай Грэцыі ў чвэрцьфінале. Чэмпіянаты Эўропы 2007 і 2009 гадоў ня былі вельмі ўдалымі. На чэмпіянаце сьвету 2010 году зборная спынілася ў 1/8 фіналу.

### Уздым

На чарговае кантынэнтальнае першынство ў Францыі былі вялікія спадзевы. Першы два матчы зборная пачынала даволі павольна, аднак каманда у апошніх чвэрцях рабіла выбуховыя высілкі, каб здабыць перамогі над зборнымі Латвіі і Ізраілю. У матчы з апошнім з супернікам Тоні Паркер назьбіраў 31 пункт. У наступнай перамозе над зборнай Нямеччыны Паркер здабыў 32 пункты. Па-ранейшаму непераможную Францыю чакала яшчэ адно цяжкае выпрабаваньне ў абліччы зборнай Італіі. Цягам трох чвэрцяў Італія мела перавагу ў ліку перад Францыяй, але Паркер, а таксама Барыс Дыяў і Нікаля Бацюм надалі дружыне неабходны рытм, што забясьпечыла францускім спартоўцам перамогу зь лікам 84:91. Нават ужо атрымаўшы месца ў плэй-оф, у апошнім туры групавога этапу французы ў авэртайме выгулялі зборную Сэрбіі.

На другім групавым этапе Францыя перамагла зборныя Турэччыны і Летувы, але потым зазнала паразу ад зборнай Гішпаніі. Тым ня менш, гэтага выніку хапіла дзеля выхаду ў чвэрцьфінал, дзе каманду чакала зборная Грэцыі. Паркер зноў быў найлепшым бамбардзірам на пляцоўцы, што дапамагло французам прасунуцца ў паўфінал, дзе чакалася супрацьстаяньне зборнай Францыі і Расеі. Абедзьве каманды гулялі вельмі добрыя і мелі шанец на перамогу цягам усяго часу, але Францыя зрабіла дастаткова здабыць перамогу і прайсьці далей. Францыя дакрочыла да фіналу чэмпіянатаў Эўропы ўпершыню з 1949 году. Аднак, зламіць зборную Гішпаніі не атрымалася.

На летніх Алімпійскіх гульнях 2012 году зборная спынілася ў 1/4 фіналу. На чэмпіянаце Эўропы 2013 году каманда зноў няблага правяла групавы этап, але і зазнаўшы паразу аж зборнай Нямеччыны ў дэбютным матчы. У чвэрцьфінале была пераможаная зборная Славеніі, а таксама ў паўфінале была здабытая перамога над зборнай Гішпаніі. У фінале француская каманда перамагла зборную Летувы, стаўшы чэмпіён Эўропы. Акрамя таго, зорная гульня Тоні Паркера цягам турніру прынесла яму прызнаньне самага каштоўнага гульца турніру. Францыя кваліфікавалася на чэмпіянат сьвету 2014 году, аднак праз адсутнасьць Паркера вынікі пагоршыліся. На групавым этапе зборная прагуляла зборным Бразыліі і Гішпаніі. У 1/8 фіналу французы перамаглі зборную Харватыі, а ў наступным раўндзе далі рэванш гішпанцам. У паўфінале каманда саступіла зборнай Сэрбіі, а ў матчы за бронзавыя мэдалі францускія баскетбалісты былі мацнейшымі за зборную Летувы. Наступны чэмпіянат Эўропы 2015 году ладзіўся адразу ў чатырох краінах, сярод якіх была Францыя. Вяртаньне да складу Паркера ўзвысіла шанец зборнай на чарговае чэмпіёнства, аднак у паўфінале яна была выбітая зборнай Гішпаніі ў авэртайме. Перамога над зборнай Сэрбіі забясьпечыла спартоўцаў бронзавымі мэдалямі.

На летніх Алімпійскіх гульнях 2016 году зборная дасягнула толькі чвэрцьфіналу, прагуляўшы ў ім зборнай Гішпаніі. Пасьля спаборніцтва Паркер аб’явіў аб заканчэньні кар’еры ў зборнай. На чарговым эўрапейскім чэмпіянаце каманда Францыі зазнала паразу ў 1/8 фіналу ад зборнай Нямеччыны. На чэмпіянаце сьвету 2019 году дружына выйшла з групы першага этапу зь першага месца, здабыўшы цяжкую перамогу над немцамі зь лікам 78:74, дзякуючы намаганьням Эвана Фурнье. На другім групавым этапе дзякуючы перамозе над зборнай Летувы, зборная прабілася ў 1/4 фіналу, дзе французы перагулялі зборную ЗША. У матчы з фаварытам турніры асабліва вызначыліся Эван Фурнье і Рудзі Габэр. Аднак, у кроку да фіналу французы саступлі зборнай Аргентыны, але ў матчы за трэці радок была здабытая перамога над зборнай Аўстраліі зь лікам 67:59.

Дзякуючы добраму выніку на чэмпіянаце сьвету, зборная атрымала месца ў баскетбольным турніры на летніх Алімпійскіх гульнях 2020 году. У стартавым матчы зборная Францыі, маючы Эвана Фурнье з 28 пунктамі, адолела зборную ЗША зь лікам 83:76. Пасьля ўпэўненай перамогі зборная прабілася ажно да паўфіналу, дзе сустрэла зборную Славеніі. Толькі перавага ў адзін пункт дала французам мажлівасьць згуляць у фінале, дзе французы саступілі зборнай ЗША. Чэмпіянат Эўропы 2022 году прынёс камандзе срэбныя мэдалі, а на чэмпіянаце сьвету 2023 году зборную чакаў правал, бо пасьля першых двух паразах ад зборных Канады і Латвіі стала зразумела, што каманда ня здолее прабіцца ў наступны этап.

## Крыніцы

## Вонкавыя спасылкі
* Афіцыйны сайт

Францыя
Баскетбол
Катэгорыя:Францускі баскетбол